Rússnesk stjórnvöld segjast hafa náð á sitt vald hafnarborginni Kherson við Svartahaf í sunnanverðri Úkraínu. Í Kænugarði býr fólk sig undir innrás rússneska hersins í höfuðborgina. Rússar vonast eftir friðarviðræðum í dag.
Það var nær enginn á ferli í Kænugarði í morgun. Almannavarnaflautur glumdu við á meðan þungvopnaðar sveitir rússneska hersins nálguðust borgina, á sjöunda degi innrásarinnar í landið. Talið er að rússneski herinn ætli að umkringja borgina.
Borgarstjórinn í Kænugarði, Vitali Klitschko, hvetur fólk til að halda sig í skjóli. Herinn búi sig undir að verja borgina.
Kænugarður stendur og mun standa, sagði borgarstjórinn í ávarpi á samfélagsmiðlum í morgun.
Rússnesk stjórnvöld segjast hafa náð á sitt vald hafnarborginni Kherson í suðri. Þar búa um þrjú hundruð þúsund manns. Borgarstjórinn segir að rússneski herinn hafi umkringt borgina en hún sé ekki á þeirra valdi. Við erum enn Úkraína, segir hann í færslu á Facebook.
Innanríkisráðuneyti Úkraínu segir að sprengju hafi verið varpað á íbúðahverfi í borginni Zhitomir í nótt. Borgin er um 140 kílómetra frá Kænugarði. Þar létust tveir, hið minnsta.
Sprengingar héldu áfram í borginni Kharkiv í nótt. Sprengju var varpað á lögreglustöð og skemmdust næstu byggingar. Reuters hefur eftir borgarstjóra Kharkiv, Oleg Kynegubov, að tuttugu og einn, hið minnsta, hafi farist og hundrað og tólf særst í borginni síðasta sólarhring. Nú rétt fyrir fréttir lýsti her Úkraínu því yfir að rússneskir hermenn hefðu verið fluttir þangað loftleiðina og að spítali hafi skemmst í sprengingu. Bardagar standa enn, segir í tilkynningu hersins á Telegram.
Forseti Úkraínu, Volodymyr Zelensky, sagði í ávarpi í morgun að á þeim sjö dögum sem liðnir eru frá innrás Rússa hafi samstaða landsmanna verið meiri en nokkurn tíma á þeim þrjátíu árum sem liðin eru síðan landið hlaut sjálfstæði.
During this time, we have had more unity than for the last 30 years.
Rússnesk stjórnvöld segjast reiðubúin til viðræðna við Úkraínumenn og búast við að þær geti orðið seinni partinn í dag. Ekki hafa borist fregnir af því hvort Úkraínumenn hyggis mæta til viðræðna, né hvar þær verði
Fyrrverandi utanríkisráðherra Rússlands,Andrei Kozyrev (kosiriv), sem gegndi embættinu frá 1990 til 1996, hvetur rússneska diplómata til að segja af sér í mótmælaskyni við stríðið í Úkraínu. Í færslu á Twitter segir hann: Kæru rússnesku stjórnarerindrekar, þið eruð fagfólk en ekki áróðursmenn. Ég var stoltur af samstarfsfólki mínu þegar ég vann í utanríkisráðuneytinu. Það er ekki hægt að styðja blóðugt stríð gegn bræðrum okkar í Úkraínu.

Rússnesk stjórnvöld segjast hafa náð á sitt vald borginni Kherson í suðurhluta Úkraínu. Barist er í Kharkiv í austri og spítali þar varð fyrir sprengjuregni. Rússar segjast reiðubúnir til friðarviðræðna í dag. 